Много се чудих как да стартирам тази статия. Дали искам да говоря за религия; за храмовете на България; за вярата или пък за липсата на такава; за семейството, обичта и спокойствието; или пък да направя съпоставка между спането вкъщи (София) и нощувката в Клисурски манастир. Не успях да се спра на тема – всичко, което току що изброих е важно за мен и съществена част от причината на всеки малко да избирам да прекарам известно време (колкото ми е възможно) в някой религиозен храм.

Защо Клисурски манастир?

След като миналата година с Ели бяхме за една нощ в Рилски Манастир и усетихме магията на почивката там копнеех дълбоко да се върна към това изживяване. Ежедневието ми е изключително динамично и постоянно изпълнено със задачи и крайни срокове. Нося лаптопа си дори когато ходя на почивка и никога, ама никога не спирам да работя. Не се оплаквам – това е мой избор и той ме прави щастлива. Само че от време на време и на мен ми се иска да мога да спра мозъка си и да се вгледам в малките неща. Манастирите успяват да ми помогнат да го направя. Забавното е, че в тези моменти откривам вътре в себе си свят дори по-шарен от този, който ме заобикаля.

Клисурски манастир ме привлече с няколко неща. Едно от тях беше чисто практично – намира се само на 85километра от София и до там се стига лесно. Второто беше, че е девически манастир. Вярва ви се или не, има разлика в енергията на местата когато са поддържани от жени. И третото – миналото на мястото. А то е удивително!

Историята на Клисурски манастир

Както повечето манастири и църкви в България и този се намира на земя, отдавна считана за свещена. На територията на днешния Клисурски Манастир е имало света обител още през 13-ти век, но и това място не е било помилвано от жестокостта на турското робство. Църквата е била разрушавана многократно, късайки по парче от душите на местните християни с всяка паднала тухла. Но силата на българския дух за пореден път е демонстрирала своята мощ и местното население многократно е възстановявало храма.

Легендата за аязмото на Клисурски Манастир

След поредното разрушаване (някъде около 1688 година) историята разказва за шестима монаси, които се заселват там, решени да възстановяват Божия дом. По спомените на местните, свещениците работят усърдно и не след дълго манастира започва да се оформя. Работата им обаче е възпрепятствана от образувалите се в Северозападна България бунтове в подкрепа на Чипровското въстание. При един от тези бунтове въстаници бягат за да се укрият при монасите. Не след дълго те са предадени и турски войници тръгват към манастира. Виждайки ги в далечината въстаниците бягат към дебрите на Стара Планина, а монасите остават да бранят дома и делото си. След като отказват да предадат посоката на побягналите въстаници шестимата монаси са брутално избити от поробителите, а телата им изгорени на около 100 метра от манастира. За ужас на насилниците на мястото на кладата бликва свещен извор. Години по-късно над него изникват 6 бука, които и до ден днешен пазят лечебните му води и свидетелстват за жертвата на тези българи.

Стопляне на семейните отношения в Клисурски Манастир

Целите на моето посещение там бяха две. Едната беше да спра да работя поне за един уикенд, а другата – да прекарам малко време отдавайки внимание на жената, дарила ми живот. Запътихме се към манастира в ранната съботна сутрин преди около три седмици и пристигнахме там час и половина по-късно, след много смях и разговори в колата.

Бях посещавала манастира и преди и нямах търпение да се върна към дървените му коридори, обсипани от всички страни със саксии с цветя във всевъзможни нюанси. След един прекрасен обяд в близкия ресторант се разходихме в двора, но жежкия следобеден въздух залепяше клепачите ни и скоро и двете се предадохме. Оказа се, че в стаите, от които много хотели могат да вземат пример, се спи чудесно.

За настаняването в Клисурски Манастир

Няма да е честно да не ви опиша стаите малко по-подробно – в крайна сметка възнамерявам много скоро да се върна там за по-дълго и настаняването е част от причината. Ако и вие, подобно на мен си мислите, че условията в манастира са аскетични, ще останете приятно изненадани. Стаите в Клисурски манастир са семпли, но изключително чисти, подредени и уютни. Качеството на спалното бельо далеч надминава повечето реномирани места за настаняване. Както ще видите от видеото по-долу всяка стая е снабдена със собствена баня с тоалетна и макар да не е най-просторното помещение, нищо няма да ви липсва.



Коментар: при първоначалния ни разговор с монахинята, която се занимава с настаняването научихме, че много хора били разочаровани от липсата на телевизия и интернет в манастира. На тези хора искам да кажа: това, което четете в момента се нарича текст. Текста и до ден днешен съществува в едно приказна форма, от която горещо препоръчвам да се възползвате – казва се книга. Според многобройни проучвания тази форма на текст спомага за поумняването, така че никак не е за изпускане. Мислете за това като за витамин за мозъка.

Колко струва нощувката в Клисурски манастир?

Нощувките в манастира са 35 лева на нощ на двойна стая и е препоръчително да се обадите предварително. Телефона, на който можете да се свържете с тях е 0886560612.

Набързо за храната и ресторантите в района

И защото стигнахме до битовата част на този разказ, трябва да спомена и местата за хранене. В непосредствена близост до входа на Клисурски манастир има два ресторанта. Единият се казва “Под стария орех” и е на около 500 метра от входа. Името на 2-рия ресторант не зная (не запомних) но се намира точно пред манастирските порти. И макар “Под стария орех” да изглежда по-автентично и приятно, горещо препоръчвам другия ресторант. След няколко теста се оказа, че храната там е малко по-вкусна. А пък мекиците им за закуска не са за изпускане!

Какви са нощите в Клисурски манастир?

Ако трябваше да ги опиша с изражение, щях да се загледам замечтано в нищото и да оставя всеки сам да открие за себе си. Това, което ще кажа е следното: нощите са толкова спокойни, че можете да си чуете мислите. Не знам дали това е позитив за всички, но за мен е безценен момент. И за пълно вдъхновение на сетивата, млечния път се вижда с невъоръжено око, а църквата в средата стои като приказен замък и вдъхва невероятно усещане за спокойствие.

Защо и с кого да отидете в Клисурски манастир?

Клисурски, както и останалите манастири в България не са място, на което да заведете парти човек. Поне не в момента, в който на този парти човек не му е до почивка. Мястото обаче е идеално за отиване сами, когато искате да се откъснете от света за малко. За двойки, когато искате да обърнете внимание един на друг и да не сте постоянно под напрежение. За майка и дъщеря, който искат да си поговорят без да бъдат постоянно прекъсвани, както и за всякаква друга комбинация от хора, които искат да си спомнят какво е усещането, когато забавиш темпото и се наслаждаваш на света около себе си. Приятно изкарване!